
PRIJEDLOG ODLUKE EUROPSKOG PARLAMENTA
o zahtjevu za ukidanje imuniteta Alessandri Moretti
(2025/2064(IMM))
Europski parlament,
–	uzimajući u obzir zahtjev za ukidanje imuniteta Alessandri Moretti, zaprimljen u pismu Službe za protokol Belgijske savezne javne službe za vanjske poslove, vanjsku trgovinu i razvojnu suradnju od 27. veljače 2025., u kojem je prenesen zahtjev Ureda belgijskog saveznog tužitelja u vezi s kaznenim postupkom koji će se pokrenuti protiv nje, a koji je najavljen u Parlamentu 10. ožujka 2025.,
–	nakon saslušanja Alessandre Moretti 4. lipnja 2025. i uzimajući u obzir dokumente koje je ona podnijela u skladu s člankom 9. stavkom 6. Poslovnika,
–	uzimajući u obzir dodatne informacije koje je dostavio belgijski savezni tužitelj, 
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013., 19. prosinca 2019. i 5. srpnja 2023.[footnoteRef:1], [1:  Presuda Suda od 21. listopada 2008., Marra / De Gregorio i Clemente, C-200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C-163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115; presuda Općeg suda od 5. srpnja 2023., Puigdemont i Casamajó i drugi/Parlament, T-272/21, ECLI:EU:T:2023:373.] 

–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0264/2025),
[bookmark: _Hlk210982066]A.	budući da je belgijski državni tužitelj 27. veljače 2025. izdao zahtjev da se u vezi s kaznenim postupkom koji će se protiv nje pokrenuti ukine parlamentarni imunitet zastupnici u Europskom parlamentu Alessandri Moretti, izabranoj u Italiji;
B.	budući da je tekuća istraga u kontekstu takozvane afere Katargate navodno otkrila postojanje zločinačke organizacije u institucijama Unije, posebno u Europskom parlamentu, čija je svrha bila podmićivanje zastupnika radi utjecanja na postupak donošenja odluka u Parlamentu u korist geopolitičkih interesa određenih trećih zemalja; 
C.	budući da se čini da ta istraga pokazuje da je Alessandra Moretti navodno ponudila, prihvatila, pa čak i zatražila niz konkretnih povlastica; budući da je, prema informacijama koje je dostavio belgijski savezni tužitelj, od suoptuženika i drugih osumnjičenika pod sudskom istragom navodno prikupljen niz različitih vrsta dokaza o nizu konkretnih povlastica koje je Alessandra Moretti tražila i/ili dobila; budući da su ti dokazi navodno potkrijepljeni brojnim nalazima policijskih službi; budući da je u zamjenu za te konkretne povlastice Alessandra Moretti navodno sudjelovala na događanjima ili sastancima na kojima je govorila u korist Katara nakon što je, navodno, ne samo pasivno primila upute, već i aktivno tražila savjete o tome što treba poduzeti i što reći u svojim govorima te gdje i kada; budući da se navodno proaktivno obratila i drugim zastupnicima te im nudila da ih zamijeni tijekom određenih glasovanja povezanih s Katarom; 
D.	budući da je Alessandra Moretti stoga osumnjičena da je u razdoblju od 1. srpnja 2019. do 10. prosinca 2022. navodno počinila nezakonite radnje koje se prema belgijskom pravu mogu klasificirati kao sudjelovanje u aktivnosti zločinačke organizacije i pasivno podmićivanje, kaznena djela u skladu s člancima 324.a i 324.b te člancima od 246. do 250. belgijskog Kaznenog zakona; 
E.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:2]; [2:  Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

F.	budući da je svrha zastupničkog imuniteta propisanog Protokolom br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
G.	budući da se u članku 8. Protokola br. 7 o povlasticama i imunitetima Europske unije utvrđuje da zastupnici u Europskom parlamentu ne mogu biti podvrgnuti nikakvom obliku ispitivanja, zadržavanja ili sudskog postupka zbog izraženih mišljenja ili glasovanja pri obnašanju svojih dužnosti; budući da je članak 8. Protokola br. 7 o povlasticama i imunitetima Europske unije posebna odredba namijenjena zaštiti sloboda izražavanja i neovisnosti zastupnika u Europskom parlamentu[footnoteRef:3]; budući da se optužbe odnose na ponašanje koje predstavlja kazneno djelo navodnog sudjelovanja u aktivnostima zločinačke organizacije i navodno pasivno podmićivanje, koje se ne može smatrati izraženim mišljenjima ili glasovanjem Alessandre Moretti u obnašanju njezinih dužnosti u svjetlu cilja i teksta članka 8. Protokola br. 7 o povlasticama i imunitetima Europske unije; [3:  Presuda Suda od 6. rujna 2011., Patriciello, C-163/10, ECLI: EU:C:2011:543, točka 26.] 

H.	budući da navodna kaznena djela i zahtjev za ukidanje imuniteta Alessandri Moretti koji je uslijedio nisu povezani s njezinim izraženim mišljenjem ili glasovanjem pri obnašanju njezinih dužnosti u smislu članka 8. Protokola br. 7 o povlasticama i imunitetima Europske unije; 
I.	budući da se u članku 9. stavku 1. točki (b) Protokola br. 7 o povlasticama i imunitetima Europske unije utvrđuje da zastupnici u Europskom parlamentu na državnom području bilo koje države članice osim svoje uživaju imunitet od svake mjere zadržavanja i od sudskih postupaka;
J. 	budući da zastupnički imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika, već jamstvo neovisnosti Europskog parlamenta kao cjeline i njegovih zastupnika;
K.	budući da je, u skladu sa zahtjevom, provedena temeljita, složena i dugotrajna pravosudna istraga koja je, među ostalim, uključivala velik broj ljudi i istražne dužnosti provedene izvan Belgije, među ostalim izvan Unije, te da je zaplijenjena znatna količina računalne opreme i analiziran njezin sadržaj; budući da se istraga koja je u tijeku odnosila na nekoliko pojedinaca, uključujući zastupnike u Europskom parlamentu, a ne samo na Alessandru Moretti; budući da se stoga čini da se zahtjev za ukidanje imuniteta Alessandri Moretti ne temelji na pokušaju nanošenja štete njezinoj političkoj aktivnosti, nego je rezultat prethodno navedene temeljite i složene sudske istrage;
L.	budući da u ovom slučaju Parlament nije utvrdio da postoji fumus persecutionis, drugim riječima ne čini se da je postupak pokrenut s namjerom nanošenja štete političkoj aktivnosti Alessandre Moretti kao zastupnice u Europskom parlamentu;
1.	odlučuje ukinuti imunitet Alessandri Moretti;
2.	nalaže svojoj predsjednici da ovu Odluku i izvješće nadležnog odbora odmah proslijedi nadležnom tijelu Kraljevine Belgije i Alessandri Moretti.

